Postimees, 1925    /…/ Juba raudteejaamast Kalda tänavat pidi linna sõites üllatus suur, sest vaade erineb oma iseloomu poolest täiesti kõikide teiste Eesti linnade iseloomust. Esiteks domineerib igal pool valge paekivi värv: paekivist on aedade madalad müürid, paekivist on tänava sillutus ja osalt ka majad. Teiseks on suurem jagu uulitsaid õige kitsad, mitte üle 5-6 sammu, ja seejuures liikumise poolest väiksed. Tundub, et  nemad on rohkem suvitajate kõndimise jaoks kohased kui vankrite või koguni automobiilide kiireks sõiduks. Kolmandaks üllatab vaikus ja siis ümbruse kui ka õhu puhtus kõiksugu tahmast, suitsust ja lõhnadest, milledest eriti suurlinna eeslinnades puudu ei ole. Haapsalus paistab ka üllatavalt silma trahterite ja igasuguste joomakohtade puudus. Ainult turuplatsi ääres on üks "restoraan"; kuid minu paaril möödakäimise ajal ei näinud seal ühtegi hinge sisse minevat ega välja tulevat. Ka tänavatel ei või ühtegi  purjus kuju kohata. Et suplusvõõrad alkoholi ei tarvita, on arusaadav; kuid linnakodanikkude karskus on igatahes üllatav ning rõõmustav. /…/ Et Haapsalu tänavad prügitamata ja tolmused olla, sellest olin juba varemalt Eesti päevalehtedes lugenud. Selle tõttu oli minul eelarvamine tekkinud, et Haapsalu uulitsad kuiva ilmaga paksu tolmukihiga kaetud on, vihmase ilmaga sama paksu porikihiga, nii umbes nagu Savi tänav Tartu linnas. Kuid sissesõidul ning ka pärastpool ei võinud ma pori ega tolmu tähele panna.  Tolmu puudumise põhjuseks oli vist vihm, mida siin pea iga päev parajal mõõdul on olnud. /…/ Kõige mugavam ning ajakohasem ja ühtlasi eriti Haapsalu jaoks vist ka kõige odavam sillutamisviis oleks küll asfaldiga. Saksamaa linnades tarvitatakse uuemal ajal ainult veel asfalti sõiduteede sillutuseks, ja ühe kauemat aega Berliinis viibinud isiku arvates pidavat asfalt ka sealsele hiigla-suurele automobiilide liikumisele hästi vastu! Ning jalakäijatele, keda kuurordis esimeses joones silmas pidama peab, oleks  asfalt mugavam kui kivitee, sest et ta sellest pehmem on. Ja tundelikkudele kõrvadele sünnitab asfalti-teed mööda sõitja vanker kahtlemata vähem müra kui väikeste põllukividega prügitatud uulitsal. Sarnase moodsa tänavasillutusega jõuaks Haapsalu ühel hoobil kõikide Eesti linnade etteotsa.